कुएं में मोटर फिट करने के लिए उतरे; 1 साल पहले भी गई थी 2 की जान
हिसार में स्याडवा में कुंए की गैस से तीन की मौत हो गई है। तीनों लोग बारी बार से कुएं में उतरे थे, परंतु एक के बाद एक व्यक्ति दूसरे को बचाने के लिए नीचे गया, परंतु कोई भी वापस नहीं आया।बकि चौथे को ग्रामीणों ने बचा लिया। चारों को सिविल अस्पताल में इलाज के लिए जा रहा है।
हरियाणा के हिसार में कुएं के अंदर गैस चढ़ने से 3 लोगों की मौत हो गई, जबकि चौथा व्यक्ति समय रहते बाहर निकल गया, जिससे उसकी जान बच गई। स्याडवा में कुएं की सफाई करने के दौरान यह हादसा हुआ। सूचना पाकर प्रशासनिक अधिकारी और अजार नगर थाना के SHO पुलिस टीम के साथ मौके पर पहुंचे और बचाव कार्य शुरू किया।
मरने वालों के नाम सुरेश, जयपाल, नरेंद्र है, जबकि विक्रम को सिविल अस्पताल में भर्ती कराया गया है। मृतकों की उम्र 30 से 33 वर्ष के बीच है। तीनों का आज ही अंतिम संस्कार किया जाएगा। घटना के बाद पूरा दिन गांव के किसी घर में चूल्हा नहीं जला। इस हादसे ने एक साल पहले हुए हादसे की यादें ताजा कर दी, जब दो किसानों की कुएं की मिट्‌टी के नीचे दबने से मौत हो गई थी।
1 साल पहले 22 मई को हुआ था हादसा
स्याहवड़ा में ठीक एक साल पहले 22 मई 2022 को कुएं की खुदाई करते हुए दो लोगों की मौत हो गई थी। यह हादसा भी रविवार को ही हुआ था। मरने वाला किसान जयपाल हुड्‌डा और जगदीश फौजी थे। करीब 80 घंटे बाद एनडीआरएफ की टीमों ने दोनों के शव निकाले थे।
एक दूसरे को बचाने के चक्कर में उतरे
जानकारी के अनुसार, स्याडवा निवासी इंद्र के कुएं में दलदल थी। कुंए में मोटर फिट करनी थी। इसके लिए पहले जयपाल और कश्मीर खेत में पहुंचे। जयपाल कस्सी लेकर रस्सी के सहारे नीचे उतरा, लेकिन वह जहरीली गैस के कारण बेसुध हो गया। यह देखकर कश्मीर ने शोर मचाया और वह किसानों को बुलाने चला गया।
तब नरेंद्र उसे बचाने के लिए कुएं में उतर गया। दोनों के ऊपर न आने पर सुरेश और विक्रम भी उन्हें देखने के लिए अंदर चले गए। सुरेश भी नीचे जाकर बेसुध हो गया और दम घुटने से उसकी मौत हो गई।
सीढ़ियों से उतरते ही बिगड़ी तबीयत
सीढ़ियों से उतरे ही विक्रम की तबीयत खराब होने लगी, समय रहते वह तुरंत बाहर आ गया। इसी दौरान ग्रामीण भी मौके पर पहुंच गए थे। रस्सी की मदद से 2 लोगों को कुएं से बाहर निकाल लिया, जबकि पानी की वजह से तीसरे को निकालने में दिक्कत का सामना करना पड़ा।
बाद में सूचना पाकर पहुंची प्रशासनिक टीम ने उसे बाहर निकाला। तीनों की मौत हो चुकी थी। बाद में उनके शव को कब्जे में लेकर सिविल अस्पताल में पोस्टमार्टम के लिए भिजवा दिया। शाम तक उनके पोस्टमार्टम करने की प्रकिया चल रही थी। सभी का आज ही अंतिम संस्कार किया जाएगा।
परिवार में कमाने वाला कोई नहीं
तीनों मृतकों के परिवार में कमाने वाला अब कोई नहीं है। सुरेश और जयपाल के माता- पिता का कुछ साल पहले ही देहांत हो गया था। 33 वर्षीय सुरेश के छोटे-छोटे दो लड़के हैं। जबकि 30 वर्षीय जयपाल की चार लड़कियां और एक लड़का है। 32 वर्षीय नरेंद्र की भी दो लड़कियां है। नरेंद्र के घर पर सबसे बड़ी अब उसकी दिव्यांग मां ही है।